আগামী ১৯ মার্চ দলের সম্মেলন উপলক্ষে দায়িত্বপ্রাপ্ত নেতারা চেয়ারপারসনের বক্তব্য চূড়ান্তের জন্য ব্যস্ত সময় পার করছেন। এরই মধ্যে তৈরি করা হয়েছে বক্তব্যের খসড়া। এই বক্তব্যকে মূলত তিনটি ভাগে ভাগ করা হয়েছে। প্রথমত, বর্তমান সরকারের অপশাসন, গুম, খুন, নির্যাতনের চিত্র তুলে ধরা হবে। দ্বিতীয়, সাংগঠনিক কর্মকাণ্ড নিয়ে নেতাকর্মীদের উদ্দেশে বিশেষ নির্দেশনা দেবেন খালেদা জিয়া। আর তৃতীয়, ভবিষ্যতে রাষ্ট্রক্ষমতায় গেলে কী করবেন সে বিষয়ে প্রতিশ্রুতি তুলে ধরবেন তিনি। খালেদা জিয়ার বক্তব্যের খসড়ায় জামায়াত নিয়ে বিএনপির অবস্থান কী হবে সেই বিষয়টি এখনও রাখা হয়নি। বিএনপিও মানবতাবিরোধী অপরাধের বিচার চায় এই বিষয়টি আবারও তুলে ধরবেন খালেদা জিয়া। তবে তা যেন আন্তর্জাতিক মানের হয় সে বিষয়টি নিশ্চিতের আহ্বান থাকবে।